Der er en første gang for alting. Også når et garvet folk-rock-band som Jonah Blacksmith får lov at spille på hjemmebanen. - Det er jo altid specielt at komme hjem, hvor man kan forstå, hvad de siger, lyder det fra Simon Alstrup, der bliver suppleret af broren. - Vi har gjort det før, men vi har aldrig stået på den store scene. Øjnene misser lidt i den barske juni-sol, der har indfundet sig over backstage-området ved Thy Rock, hvor Thybandets brødre har taget plads til en snak om at spille, der hvor man har rødder. Jonah Blacksmith har for længst fejret 10-års jubilæum, men selvom det garvede band har optrådt et hav af gange i deres baghave, så er det alligevel noget særligt at optræde i Thy. - Enhver kunstner tager noget med hjemmefra. Der er altid noget særligt, når man skal spille for dem, der har været med én hele vejen, lyder det fra Thomas Alstrup, der som vanligt er iført kasket. Giver særlige udfordringer Da TV MIDTVESTs udsendte møder har de to endnu ikke et overblik over, hvor mange gamle venner, håndboldtrænere og andre bekendtskaber, der har tænkt sig at tage plads på græsset foran festivalens største scene. - Vi ved i hvert fald, at vores forældre kommer, lyder det fra Simon Alstrup med et smil. Han bliver suppleret af brormand. - Selvfølgelig er det særligt at komme hjem og spille. Men det er også med en vis angst. Sådan har jeg altid haft det. Det er specielt. - Det er ret svært, når mor og far står dernede. Det er nemmere, når man er i København, siger Thomas Alstrup. Særlig gæst var med Lørdagens optræden er den syvende af sin slags for Thy-bandet i år, hvis man udelukkende tæller liveoptrædende på festivaler. Og det er ikke kun lokaliteten og gæsterne, der gør optrædenen til noget specielt. Under sangen 'House on Fire' tager ni-årige Madeline Alstrup plads på scenen. - Fordi jeg har prøvet det mange gange, så kribler det ikke så meget – men det gjorde det meget de første gange, lyder det fra den unge sangerinde. Modsat sin far, Thomas Alstrup, ser den unge sangerinde en styrke i at være flankeret af far og onkel. - Man kan bare synge foran en masse, uden at man føler det er pinligt, fordi ens familie er der, understreger hun. Jonah Blacksmith skal optræde ved 30 festivaller i løbet af sommeren.
Thy-bandet giver en stribe optrædener i løbet af sommeren, men lørdagens var alligevel noget helt særligt.